Zenia Stampe (RV), 2013-04-05:
Det er ikke i orden at opholde sig ulovligt i Danmark, og myndighederne skal selvfølgelig gøre en indsats for at dæmme op for illegal indvandring.
Men det er også vigtigt for os at understrege, at midlerne skal stå mål med problemets omfang, og her er vi åbenlyst ikke enige med forslagsstillerne.
Først til omfanget: Vi kender jo i sagens natur ikke det præcise tal.
Derfor er det måske også bedst at tage udgangspunkt i oplevelsen af problemet, for hvis problemet opfattes som akut og påtrængende af et flertal af danskerne, er antallet måske ikke så afgørende.
Men sagen er bare, at det gør det jo ikke, heller ikke hvis man spørger forslagsstillerne selv, for hvorfor skulle de ellers foreslå en landsdækkende kampagne, der skal: »... oplyse om de negative konsekvenser og skadelige effekter ved tilstrømningen af udlændinge uden lovligt ophold og ulovlig udenlandsk arbejdskraft,«.
Det er jo en tilståelsessag, og det er i hvert fald en alternativ måde at prøve at fremme sit politiske standpunkt på.
Det kunne da være dejligt at få penge til at føre kampagner for det på den her måde.
Med kampagnen er vi jo allerede komme ind på midlerne.
Lad mig kort gennemgå de andre.
Der er først den tværministerielle arbejdsgruppe.
Det er et navn, jeg kender rigtig godt, fordi jeg selv har været embedsmand.
Vi ved jo alle, at det er sådan noget pyntegrønt, som politikere kan tage op, hvis den buket, de i øvrigt er ved at lave, ser lidt nøgen ud.
Jeg må spørge: Hvad ved Dansk Folkeparti egentlig om den igangværende indsats?
Hvad ved man om samarbejdet mellem myndighederne i dag?
Hvorfor tror man, at man bedst ved, hvordan myndighederne organiserer sig?
Så er det minimumsstraffen – nej, lad mig lige komme tilbage til det her med pyntegrønt, for jeg bed mærke i, at det eneste, som Venstres ordfører er temmelig imødekommende over for, er forslagets pyntegrønne indhold.
Det synes jeg jo er lidt sjovt, og det lever fuldstændig op til min tanke om og holdning til Venstres politik på det område, nemlig at det er ren symbolpolitik, altså rent pyntegrønt.
Tilbage til det konkrete forslag om minimumsstraffe.
Her er vi til gengæld enige med Venstre.
Vi er principielt imod minimumsstraffe.
Det er vi, fordi minimumsstraffe jo i bund og grund handler om at skabe skræk og rædsel ved at bruge den største hammer til at ramme den mindste fisk.
Det er jo ikke de virkelig hårde banditter, der bliver ramt af minimumsstraffe.
De skal nok få en hård straf og også en hårdere straf end minimumsstraffen.
Det er de små syndere; det er moren, der har fået afslag på familiesammenføring, og som ikke tør sende sin 10-årige dreng tilbage til Thailand, fordi hun er bange for, at han kommer til at ende på gaden.
Hun må ikke hjælpe ham til at opholde sig under jorden i Danmark.
Det kan vi blive enige om.
Men er det i orden at sætte hende 1 år i fængsel, fordi hun gør det?
Det er det samme, som man ville have givet hende, hvis hun havde haft en masse skydevåben liggende derhjemme, og det er lidt mindre end det, man ville give en mand, der havde voldtaget en kvinde.
Det er jo fuldstændig skævt.
Så er der de to sidste forslag om kontrol med adgang til sundhedsvæsenet og udstedelse af skattekort.
Der vil jeg bare henvise til ministerens bemærkninger om, at myndighederne er opmærksomme på problemstillingen, og at man gør noget allerede i dag.
De forslag, som hr. Martin Henriksen og Dansk Folkeparti kommer med, står slet ikke mål med problemets omfang, og det siger næsten sig selv, men for at summere op: Radikale Venstre kan ikke støtte forslaget.